Radiostasie ‘ontdek’ Annie Lennox, sê sy het ‘potensiaal’Annie Lennox (Foto: Facebook) ŉ Radiostasie in Los Angeles in die VSA het sy naam onlangs behoorlik met ŉ plank bygedam toe hy in ŉ e-pos aan die veelbekroonde Skotse sangeres Annie Lennox (62) gesê het die stasie “dink sy het potensiaal” nadat hulle haar musiek aanlyn “ontdek” het. Lennox het ŉ skermgreep van dié e-pos op haar Facebook-blad gedeel met die “hoopvolle” boodskap: “Ek dink ek is dalk in!” In die e-pos skryf die musiekkoördineerder aan die sangeres sy het haar musiek “aanlyn ontdek” en “baie daarvan gehou”. “Ek soek gereeld kunstenaars wat ek dink potensiaal het, en speel dan hulle liedjies op ons stasie. As jy wil, kan jy sommer die MP3 van jou jongste enkelsnit vir my stuur. Ek sal dit dan aan ons programregisseur stuur om te hoor of hy belangstel om dit oor die radio te speel,” lui die e-pos. Lennox het opkomende en gevestigde kunstenaars in ŉ verklaring gewaarsku teen e-posse soos dié wat in baie gevalle ŉ slenter is. “Hoewel dit pret is om die e-pos met julle te deel, kry opkomende sangers daagliks met slenters soos dié te doen. My digitale span kry honderde daarvan elke jaar. Ek raai enige opkomende of gevestigde kunstenaars aan om liewer e-posse soos dié te skrap,” sê Lennox. Dit is nie bekend watter radiostasie dit is wat die sangeres genader het nie. Die skermgreep van die e-pos is al bykans 25 000 keer op Facebook gedeel. Lennox het al drie Grammy-toekennings en sowat nege ander musiektoekennings in haar loopbaan verower. Die e-pos wat aan Lennox gestuur is (Foto: Facebook)